《题无疵庵》
宋代·李处权

身无累则佚，心无营故乐。
舍外而取内，此味初不薄。
使君蚤闻道，观妙契独觉。
不即仍不离，无止亦无作。
庵如大圆镜，万象含虚廓。
檐空看云归，窗静闻雨落。
惟良二千石，分忧得此托。
蕴真惬所寓，俯仰成今昨。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。